Ablatív

Ablatív (z lat.) je gramatický pád. Vyskytuje sa napríklad v latinčine (tzv. šiesty pád v latinčine), v ugrofínskych jazykoch či arménčine, turečtine a rómčine.

V latinčine ablatív spája funkcie indoeurópskeho ablatívu (ktorý označuje smer „odkiaľ“), inštrumentálu („čím, kým“) a lokálu („v, na, o“). Z týchto pôvodných významov vzniklo niekoľko ďalších – vyjadrenie dôvodu („prečo“), ablatív časový („v dobe“) a ablatív absolútny. Do slovenčiny sa prekladá v podstate ako náš lokál alebo inštrumentál (de puellis - o dievčatách; cum puellis - s dievčatami).

Klasické gramatiky rozlišujú
 ablativus instrumentalis – prostriedok (čím?) 
 ablativus modi – spôsob (akým spôsobom?) 
 ablativus sociativus – spoločenstvo (s kým? ako súčasť čoho?) 
 ablativus mensurae – miera (o koľko väčší, menší atď.?) 
 ablativus limitationis – limity (v akom rozsahu?) 
 ablativus originis – pôvod (odkiaľ pochádza?) 
 ablativus separativus – východiskový bod a odlúčenie (z čoho vychádzam? odkiaľ beriem?) 
 ablativus auctoris – logický podmet pasívu (kým?) 
 ablativus comparationis – porovnanie (ako kto/čo?) 
 ablativus thematis - téma (o čom) 
 ablativus locativus – miesto (odkiaľ? kde?) 
 ablativus temporalis – čas (kedy? o koľkej?) 
 ablativus qualitatis – akosť (z čoho? aký?) 
 ablativus causae – dôvod (prečo?)

Vo fínčine je jedným z pádov vyjadrujúcim spojitosť s miestom, „z povrchu preč“ (napr. pöytä → pöydältä – stôl → zo stola). Použitie je ale širšie, spájajú sa s ním napríklad niektoré slovesá. Môže tak napríklad vyjadrovať „od niekoho“ al. „o niečom“.

Referencie

Zdroje 

Pády
Latinčina